የኦሮሚያና የቤኒሻንጉል ጉሙዝ ክልል ሕዝቦች ለጋራ ልማት በትኩረት ሊሰሩ ይገባል- አቶ ለማ መገርሳ 
"አብሮነታችን ለዘላቂ ልማትና ሰላም" በሚል መሪ ቃል የሁለቱ ክልሎች የአንድነት፣ የሰላምና የልማት ኮንፈረንስ በቢሾፍቱ ከተማ መካሄድ ጀምሯል።በኮንፈረንሱ መክፈቻ ላይ የኦሮሚያ ብሔራዊ ክልላዊ ምንግስት ፕሬዚዳንት አቶ ለማ መገርሳ እንዳሉት የአዲሲቷ ኢትዮጵያ መሰረት የሆነው የአሁኑ ትውልድ በህዝቦች አንድነት፣ አብሮነትና ዘላቂ ሰላም ላይ በቅንጅት መስራት አለበት።መላው የአገሪቷ ህዝቦች በእኩል ተሳትፎና ተቀጠቃሚነት በሕብረትና በአንድነት መስራት ይኖርባቸዋል ሲሉም ገልጸዋል።"ያለፈውን ክፉ ታሪክ እያሰብን ወደፊት መራመድ አንችልም" ያሉት ፕሬዚዳንቱ ካለፈው ታሪክ መልካም ነገሮችን ብቻ በመውሰድ አዲሲቷን ዴሞክራሲያዊት ኢትዮጵያ ለመገንባት በአንድነት መቆም እንደሚገባም አመልክተዋል።"የጥፋት ኃይሎች መጠቀሚያ ሳንሆን በሕብረትና በአንድነት ቆመን የፌደራሊዝም ሥርአቱን ለማጠናከር የጋራ አቅም ፈጥረን በአንድነት መስራት አለብን ሲሉም" አቶ ለማ ገልጸዋል።በህዝቦች መካካል ፀንቶ በቆየው መቻቻልና መከባበር ላይ የተገነባው አንድነት ሳይደበዝዝ ለአዲሲቷ ኢትዮጵያ ግንባታ መሰረት እንዲሆን ጠንክሮ መስራት እንደሚገባም አስገንዝበዋል።የሁለቱ  ክልል ሕዝቦች በባህልና በታሪክ የተሳሰሩና አንድነት ያላቸው ወንድማማች ሕዝቦች መሆናቸውንም ተናግረዋል።የሁለቱም ክልል ሕዝቦቹ የልማት፣ የፍትህና የመልካም አስተዳዳር ተጠቃሚ እንዲሆኑ አልፎ አልፎ በመካከላቸው የሚከሰተውን ግጭት በማስወገድ ለሰላም፣ ለልማትና ለዴሞክራሲያዊ አንድነት ዘብ አንዲቆሙ ጥሪ አቅርበዋል።መድረኩ የህዝቦችን አንድነትና ትስስር ወደ አዲስ ምዕራፍ በማሸጋገር የሀገርን ልማትና ብልጽግናን  የማስቀጠል ዓላማ ያለው መሆኑን ፕሬዚዳንቱ አመልክቷል።በቢሾፍቱ ከተማ ዛሬ በተጀመረው የህዝብ ለህዝብ ትስስርና የአንድነት ኮንፈረንስ ላይ " የህዝቦች መልካም ግንኙነት ለሃገር አንድነት፣ የሁሉቱ ክልሎች የጋራ ልማት ዕቅድ እና በሁለትዮሽ የሰላምና የልማት የጋራ አጀንዳ " በሚሉ ጉዳዮች ላይ ጥናታዊ ጽሁፍ ቀርቦ ውይይት እንደሚደረግበት ተመልክቷል።በመድረኩ ላይ ከሁለቱም ክልሎች የተውጣጡ ከ500 በላይ የሚሆኑ የሀገር ሽማግሌዎች፣ የሃይማኖት አባቶች፣ የተለያዩ የህዝብ አደረጃጀቶችና  ከፍተኛ የመንግስት ባለስልጣናት ተሳታፊ መሆናቸውን የዘገበው ኢዜአ ነው።